અજવાળા માટે લાખ લાખ તારાઓની મદદ માંગવા ઊંચે જોયું, પણ જેવી નજર આકાશ પરથી હટાવી તો અંધારામાં અટવાઈ. કંઈ સૂઝે નહીં. કોઈ અજાણ્યા અંધારિયા ગ્રહ પર ઊતરી પડ્યાં હોઈએ તેવું લાગ્યું. આમ તો ડર કબજો જમાવે શરીર પર એટલે શરીરમાં ધ્રુજારી થવા લાગી. જાણે સ્વિચ ઑફ થતાં ધરતી પરથી સૂરજગોળો ગૂમ થઈ ગયો ને બધે અંધારું ધબ્બ થઈ ગયું. તે સાથે મગજની પણ સ્વિચ ઑફ થઈ ગઈ ! અથડાવાની બીકે એકબીજાના હાથ પકડી ઘસડાતા પગે ડાઈનિંગ હૉલ તરફ આગળ વધ્યાં. માંડ ચાર છ ફૂટ ચાલ્યાં હોઈશું પણ લાગ્યું એવું કે જાણે ચારસો પાંચસો મીટર ચાલી નાખ્યું છે ! થોડુંક આગળ વધ્યા જ હોઈશું ને નાની દીકરીએ ચીસ પાડી ‘વાઘ’ !